SNNP ปรับโฉม “เจเล่บิวตี้” ครั้งใหญ่รอบ 5 ปี หนุนรายได้โตทะลุเป้า 5 พันล้าน
SNNP ปรับภาพลักษณ์ “เจเล่บิวตี้“ ครั้งใหญ่ในรอบ 5 ปี ภาพลักษณ์ดีไซน์ใหม่เน้นความทันสมัย หนุนยอดขายคึกคัก มั่นใจรายได้ปี 65 โตทะลุเป้า 5 พันล้าน
SNNP ปรับภาพลักษณ์ “เจเล่บิวตี้“ ครั้งใหญ่ในรอบ 5 ปี ภาพลักษณ์ดีไซน์ใหม่เน้นความทันสมัย หนุนยอดขายคึกคัก มั่นใจรายได้ปี 65 โตทะลุเป้า 5 พันล้าน
12 ก.ย. 2565

นายวิโรจน์ วชิรเดชกุล รองกรรมการผู้จัดการอาวุโส สายงานธุรกิจในประเทศ บริษัท ศรีนานาพร มาร์เก็ตติ้ง จำกัด (มหาชน) หรือ SNNP เปิดเผยว่า การปรับภาพลักษณ์ดังกล่าวนับเป็นการปรับเปลี่ยนครั้งใหญ่ในรอบ 5 ปี เพื่อสร้างความชื่นชอบให้สอดคล้องกับผู้บริโภคยุคใหม่มากยิ่งขึ้น โดยยึดให้ผู้บริโภคเป็นจุดศูนย์กลาง (consumer centric) ซึ่งดีไซน์ใหม่นั้นทาง SNNP ได้พัฒนามาจากความชื่นชอบของกลุ่มเป้าหมายผ่านการทำวิจัยตลาด เป็นการตอกย้ำถึงความเป็นผู้นำทางการตลาดในกลุ่มผลิตภัณฑ์เยลลี่พร้อมดื่ม และในปัจจุบันตลาดเยลลี่พร้อมดื่มยังคงมีการเติบโตอย่างต่อเนื่อง ข้อมูลจากเอซี นีลเส็น (AC Nielsen) “ตลาดเยลลี่พร้อมดื่ม” นับเป็นอีกตลาดหนึ่งที่มีการเติบโตเพิ่มขึ้นทุกปีเฉลี่ยอยู่ที่ 9% ในขณะที่เจเล่ผู้นำตลาดมีอัตราการเติบโตอยู่ 22% และมีส่วนแบ่งทางการตลาดอยู่ที่ 76% ทั้งนี้คาดจะสนับสนุนรายได้ปี 65 โตทะลุเป้า 5,000 ล้านบาท สร้างผลงานเติบโตต่อเนื่อง
นอกจากการปรับภาพลักษณ์แล้วยังทุ่มงบประมาณการตลาดสร้างสีสันด้วยการออกภาพยนตร์โฆษณาชุดใหม่ ออกอากาศในช่วงกลางเดือนกันยายนนี้ โดยใช้นางเอกสาว “คิมเบอร์ลี แอน โวลเทมัส” เป็นพรีเชนเตอร์ ซึ่งคิมเบอร์ลี ถือเป็นนางเอกตัวท็อปคนหนึ่งในวงการที่มียอดผู้ติดตามในไอจีมากถึงกว่า 10 ล้านคน เน้นการสื่อสารที่ครอบคลุมและเข้าถึงผู้บริโภคทั้งช่องทางออฟไลน์และออนไลน์ผ่านสื่อต่างๆ ด้วย key message การเปลี่ยนโฉมใหม่ ด้วยลุคใหม่ และดีไซน์ใหม่ แต่ยังคงความอร่อยง่าย คลายหิว สามารถทานได้ทุกวันทุกเวลา
“บริษัทฯ ยังมีแผนที่เตรียมออกสินค้าใหม่ๆ ออกสู่ตลาดเอาใจผู้บริโภค เพิ่มความหลากหลาย สร้างกระแสความน่าสนใจ และที่ผ่านมา สินค้าใหม่ที่ออกสู่ตลาดไปแล้ว ได้แก่ เจเล่ชิววี่ น้ำกัญชาสกัดเมจิกฟาร์ม ขนมรูปน่องไก่โลตัส ผสมใบกัญชา และขนมรูปน่องไก่โลตัส ผสมเมล็ดกัญชง รวมถึงโลตัสหนังไก่ทอด ช่วยให้ยอดขายในประเทศเติบโต ทำให้ตลาดขนมคบเคี้ยวมีความคึกคัก ได้การตอบรับเป็นอย่างดีจากกลุ่มผู้บริโภค” นายวิโรจน์ กล่าว 